hoop – Mamma-luv
Tydens die Nazi regime van Hitler, het 'n verslaggewer die Eerste Minister Winston Churchill, gevra wat sy land se grootste wapen was nadat hy Brittanje deur die donkerste oomblikke van die Tweede Wêreld Oorlog gelei het. Sonder om te huiwer het Churchill geantwoord: "Dit was nog altyd Engeland se grootste wapen – HOOP."
Hoop is een van die kragtigste, mees lewenslustige en lewegewende woorde in enige taal. Dit is iets wat ons die moed en energie gee om aan te gaan deur die slegte tye van die lewe.
Dit word gesê dat 'n persoon 40 dae sonder kos kan leef; 4 dae sonder water; 4 minute sonder suurstof; maar slegs 4 sekondes sonder hoop.
Oppad werk toe vanoggend het iemand vir my hoop gegee; iemand van wie ek dit glad nie verwag het nie. Soos die barmhartige Samaritaan.
As jy mense wil help om te wen, word 'n gewer van hoop.
March 27, 2019 Andorize	hoop, moed gee	4 Comments
Ek kyk op na die berge en ek vra myself af: Van waar sal iemand kom om my te help? Wie in hierdie lewe sal my kan help? Niemand nie. Nie 'n mens nie want mense is onbetroubaar. Dit is net die Hoërhand wat my sal help. En Hy sal keer dat nie een van my dogters sal val nie. Hy sal hulle beskerm, Hy slaap nooit. Hy sal altyd langs hulle wees – dag en nag; en hulle beskerm teen gevaar en verlos van alles wat sleg is.
Hiervan is ek seker: dat hulle lewens veilig in Sy hande sal wees want die Hoërhand sal hulle beskerm oral waar hulle gaan, nou en vir altyd.
(Verpersoonliking van Psalm 121)
March 18, 2019 Andorize	hulp, Hoërhand, beskerm, veilig	3 Comments
Soveel kinders se paaie deur dieptes heen gedraai; verlate van vaders en moeders, oumas en oupas, vriende, familie….
Ons kan net bid dat die Here hulle sal aanneem; hulle sal behoed en bewaar; hulle sal leer om op Sy weg te gaan; hulle langs die regte paaie sal lei en bewaar op al hul lewensgange; hulle sal verlos van die bose en hulle vry sal maak van leuens, bedrog, en onreg; hulle voete weg van die sondaarsweg sal keer en van die booshede wat die Godsvrees uit hulle harte wegneem; vir hulle 'n stroom sal wees wat bruis uit die dieptes van Sy genade en ontferming.
March 12, 2019 Andorize	kinders, Bid, paaie. verlate	Leave a comment
Die gawe van skryf
My twee dogters was en sal vir my altyd my skrywerskinders wees. As kinders was hulle lief vir briefies skryf, stories. Ook graag oor God geskryf; hulle idees oor wat hulle oor geloof begryp het en hulle persepsie van wie en wat God vir hulle was…. en dit was absoluut een van hulle sterkste liefdestale: om te kon skryf.
Die spesiale gawe het van kleins af ontwikkel. Laat ek julle vertel, daar is baie geskenke wat 'n mens kan ontvang; fisiese items wat jy met geld kan koop of met jou hande kan maak. Maar die geskrewe woord, in watter vorm ookal, is nie 'n geskenk wat ooit afgesaag en afgerem raak nie. Wanneer ons vir iemand die geskenk van 'n geskrewe woord gee, dan gee ons iets baie kosbaar. Daarom is my kinders se briefies wat ek al die jare gebêre het, vandag nog vir my bitter kosbaar; want daardeur het hulle vir my hulle hart en siel en gegee; hulle tyd; hulle kreatiwiteit…. Want dit is wat ons wat skryf vir ander gee. Waar in die lewe is daar sulke geskenke te vinde? Nêrens anders. Dis nie iets wat jy by die winkel kan koop of aanlyn kan bestel nie. Dit is in ons harte en menswees ingeweef en ingegraveer.
Ek weet nie of my dogters vandag meer so graag skryf nie, maar ek wéét wel dat niks die Vader sal keer om hierdie wonderlike gawe op 'n buitengewone wyse in hulle lewens te herstel nie. Geen maatemmer waaronder talente en gawes weggesteek lê, was nog ooit vir Hom 'n probleem om te hanteer nie…. En Hy werk nogal heel kreatief met kreatiewe mense! Daarom, wanneer ek vir my dogters bid, dan bid ek met die wete dat God in Sy oneindige genade & liefde net die beste vir hulle wil hê; in Sy wysheid weet Hy wat goed is vir hulle; en in Sy krag & almag sal Hy dit volbring. Hiervan sal ek altyd seker wees.
March 2, 2019 Andorize	gawe, dogters, skryf, geskenk, hart en siel	4 Comments
Hoe lief jy jouself??
Dis Valentynsdag en dis die maand van liefde; en wanneer ons van ons kinders afgesny is, het ons al die liefde nodig wat ons kan kry!
For people who have been badly hurt, love seems a long way away.
Dis nie selfsugtig om jouself lief te hê nie. Ons weet nie altyd hoe nie, maar daar is maniere….
Kyk goed na jouself en pas jouself op
Wees medelydend en geduldig met jouself
Weet waar lê jou sterkte in tye van teenspoed
Wees teenwoordig in elke oomblik, moenie dat die lewe verby jou gaan nie
Deel elke dag 'n bietjie geluk uit
Herinner jouself dat dit beter is om te gee as om te ontvang
En vier die liefde!
Gelukkige Valentynsdag vir almal!
Veral aan die Mammas, Pappas, Oumas en Oupas wat afgesny is van hul kinders en kleinkinders. Baie liefde vir julle xxx
February 14, 2019 Andorize	Liefde, Valentynsdag, Afgesny	4 Comments
Dis ongetwyfeld die moeilikste area in 'n mens se lewe – veral as dit diegene vir wie ons omgee en liefhet, affekteer en benadeel.
Dit is vir my 'n geweldige vreugde, saligheid en trots nou dat my dogters uittree na die grootmenswêreld. Ek is vreeslik blygeestig en opgewonde daaroor dat hulle 'n pragtige deel van hulle lewens gaan betree en ervaar…. Maar terselfdertyd pynig dit my ook om te weet dat daar areas van behoefte en sielewroeging in hulle lewens ook teenwoordig is – omdat ek as ouer hulle met tye gefaal het.
Maar dit moet ons altyd onthou: Selfs hierdie areas vorm deel van "alle dinge" wat God sal gebruik om Sy doel te bereik. So, wanneer gedagtes van mislukking by ons opkom en 'n pad deur ons gewete forseer, moet ons net onthou dat SY vergifnis tot ons beskikbaarheid is; en dat dit in staat is om al ons spyt en al ons verwyte weg te vee. Hy wat ons liefhet en aanvaar net soos ons – en Sy goeie werke in en deur ons doen om ons meer te maak as wat ons is.
Hy verwag nie van ons of ons kinders om nou op hierdie oomblik afgehandelde produkte te wees nie. Hy wat 'n goeie werk in ons begin het, sal dit voleindig (Fil. 1:6).